บล.เคทีบีฯคาดไตรมาส 3 กลุ่มแบงก์กำไรหด 12 %
คาดทั้งกลุ่มโชว์กำไร 4.3 หมื่นล้าน เหตุปัจจัยลบรอบด้าน เอกชนชะลอลงทุน รายได้ดอกเบี้ยลดจากการหั่นดอกเบี้ยเงินกู้ขาเดียว เอสเอ็มอี กลับมาเป็นเอ็นพีแอล ชู SCB และ KKP เด่น
3 ต.ค. 2562

คาดทั้งกลุ่มโชว์กำไร 4.3 หมื่นล้าน เหตุปัจจัยลบรอบด้าน เอกชนชะลอลงทุน รายได้ดอกเบี้ยลดจากการหั่นดอกเบี้ยเงินกู้ขาเดียว เอสเอ็มอี กลับมาเป็นเอ็นพีแอล ชู SCB และ KKP เด่น
บริษัทหลักทรัพย์(บล.)เคทีบี (ประเทศไทย )ออกบทวิเคราะห์ คงน้ำหนักการลงทุนในกลุ่มธนาคารเป็น “เท่ากับตลาด” คาดการณ์กำไรสุทธิรวมไตรมาส 3 ของกลุ่มธนาคารจะอยู่ที่ 4.3 หมื่นล้านบาท ลดลง 12% จากช่วงเดียวกันปีก่อน และลดลง 7 % จากไตรมาส 2 โดยกำไรที่ปรับตัวลดลงมาจากสินเชื่อจะเติบโตได้เพียง 1.0% นับจากต้นปีถึงปัจจุบัน เนื่องจากภาคเอกชนชะลอการลงทุน ประกอบกับรายได้ดอกเบี้ยมีการปรับตัวลดลงจากการปรับลดอัตราดอกเบี้ยเงินกู้ขาเดียว ขณะที่แนวโน้มการตั้งสำรองฯมีโอกาสที่จะตั้งลดลงแต่ไม่มากนัก เพราะมีความกังวลต่อภาพรวมเศรษฐกิจ
ทั้งนี้ คาดว่า ธนาคารที่เติบโตได้ คือ KKP, TCAP และ TISCO ส่วนธนาคารที่ปรับตัวลดลงทั้ง YoY และ QoQ คือ BBL, KBANK, KTB และ SCB ส่วนหนี้ที่ไม่ก่อให้เกิดรายได้ (เอ็นพีแอล) รวมจะเพิ่มขึ้นมาอยู่ที่ 3.25% จากไตรมาส 2 อยูที่ 3.19% เนื่องจากสินเชื่อที่เติบโตช้า และสินเชื่อธุรกิจขนาดกลางและขนาดย่อม (เอสเอ็มอี) กลับมาเป็นเอ็นพีแอลอีกครั้ง
ขณะที่ราคาหุ้นในกลุ่มธนาคารในช่วง 6 เดือน และ 12 เดือนที่ผ่านมาปรับตัวลดลง 7.0% และ 10% เมื่อเทียบกับ SET แต่เริ่มทรงตัวในช่วง 1 เดือนที่ผ่านมาเพราะตลาดคาดหวังว่าจะได้ประโยชน์จากการ reverse สำรองฯจากกฎใหม่ของ TFRS9 ที่สามารถให้ทยอยรับรู้สำรองส่วนเกินเป็นเส้นตรงได้ภายใน 5 ปี แต่จากการศึกษาของบล.เคทีบี ฯ คาดว่า ประเด็นนี้จะไม่ได้รับประโยชน์อย่างมีนัยสำคัญ โดยหุ้นเด่นในกลุ่มธนาคารคือ SCB และ KKP